**РЕПУБЛИКА СРПСКА**

**ЈУ ОШ „ВУК КАРАЏИЋ“, БИЈЕЉИНА**

***Адреса:Војводе Степе 4, Бијељина,***

***телефон:055/209650, e-mail: [os131@skolers.org](mailto:os131@skolers.org)***

***ЈИБ: 4400372760004 , Организациони код: 0814131***

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

На основу члана 147. став (17) Закона о основном васпитању и образовању (''Службени гласник Републике Српске'', број: 81/22) и Правилника о раду и поступку избора и разрјешења чланова школског одбора (''Службени гласник Републике Српске'', број: 72/23) Школски одбор ЈУ Основне школе „ Вук Караџић“ Бијељина, на сједници одржаној дана 29.9.2025. године, доноси

**П О С Л О В Н И К**

**O раду Школског одбора**

**I – ОПШТЕ ОДРЕДБЕ**

Члан 1.

Овим Пословником уређује се организација и рад Школског одбора ЈУ Основне школе„ Вук Караџић“ Бијељина, као и начин остваривања права и дужности чланова Школског одбора, а нарочито:

* конституисање
* права и дужности чланова Школског одбора
* сазивање и рад на сједницама
* надлежност и одлучивање
* вођење записника
* престанак чланства и
* друга питања у вези са радом Школског одбора.

Члан 2.

Школски одбор представља и заступа предсједник, а у његовом одсуству или спријечености замјеник предсједника.

**II – КОНСТИТУИСАЊЕ ШКОЛСКОГ ОДБОРА**

Члан 3.

(1) Предсједник старог сазива Школског одбора сазива први констутивни састанак новоизабраног школског одбора, након што школа од Министарства просвјете и културе Републике Српске добије рјешење о именовању изабраних чланова.

(2) До избора предсједника Школског одбора, конститутивном сједницом предсједава предсједник ранијег Школског одбора.

Члан 4.

(1) Предсједника и замјеника предсједника Школског одбора именује школски одбор из реда својих чланова.

(2) Предсједник и замјеник предсједника Школског одбора изабрани су ако добију натполовичну већину гласова од укупног броја чланова Школског одбора.

**III ПРАВА И ДУЖНОСТИ ЧЛАНОВА ШКОЛСКОГ ОДБОРА**

Члан 5.

(1) Право и дужност чланова Школског одбора је да присуствују сједници и да учествују у раду и одлучивању. У случају спријечености дужни су обавијестити предсједника Школског одбора преко секретаријата школе.

(2) Оправданост одсуствовања са сједнице утврђује предсједник Школског одбора о чему обавјештава Школски одбор прије почетка сједнице.

(3) Присуство сједницама Школског одбора је обавезно за директора и секретара школе, односно представника школског органа чије присуство састанку захтјева Школски одбор, у случајевима када се тражи њихово стручно мишљење или ако морају да дају додатно објашњење за одређено питање или ако се расправља о питањима значајним за њихов рад.

(4) Радник који је упутио приговор школском одбору присуствује сједници на којој се расправља о његовом приговору.

**IV САЗИВАЊЕ И РАД НА СЈЕДНИЦАМА**

Члан 6.

(1) Састанке Школског одбора заказује писаним путем предсједник Школског одбора, а у случају када је предсједник Школског одбора одсутан, састанке Школског одбора заказује замјеник предсједника или члан Школског одбора којег одреди предсједник.

(2) Предсједник Школског одбора заказује састанак Школског одбора на основу властите иницијативе или на захтјев :

а) најмање два члана Школског одбора или

б) директора школе.

Члан 7.

(1) Предсједник Школског одбора предлаже дневни ред за састанак Школског одбора уз консултацију са директором школе, а коначан дневни ред утврђује Школски одбор на састанку, гдје допуну дневног реда, прије почетка одржавања састанка, може предложити сваки члан Школског одбора.

(2) Предсједник Школског одбора упућује члановима школског одбора позив за састанак у писаној форми, који садржи:

1) предложени дневни ред и

2) датум, вријеме и мјесто одржавања састанка са приложеним материјалом.

(3) У хитним случајевима састанци Школског одбора могу бити заказани путем електронске поште или телефоном, а у том случају потребно је сачинити службену забиљешку у којој ће се навести рзлози заказивања сједнице на овај начин.

(4) Позив са састанак Школског одбора истиче се на огласној табли у школи.

(5) У изузетним случајевима предсједник школског одбора може одлучити да члан или више чланова школског одбора могу присуствовати сједницама школског одбора посредством неког од средстава електорнске комуникације и то у случајевима:

-у случау да хитност одржавања школског одбора нетрпи одлагање, а није могуће обезбједити присуство већине чланова, сједница се може одржати посредством неког од средстава електорнске комуникације.

**V – НАДЛЕЖНОСТ И ОДЛУЧИВАЊЕ**

Члан 8.

(1) Школски одбор је орган управљања у школи.

(2) Школски одбор:

1) усваја Годишњи програм рада школе и финансијски план и прати његово извршење,

2) даје директору мишљења и приједлоге о питањима од интереса за рад Школе,

3) одлучује о коришћењу финансијских средстава школе у складу са Законом,

4) усваја годишњи извјештај о пословању Школе и годишњи обрачун,

5) одлучује о коришћењу средстава за инвестиције и инвестиционо одржавање,

6) доноси одлуку и расписује конкурс за избор директора посредством Завода за запошљавање Републике Српске,

7) разматра пријаве кандидата који испуњавају услове конкурса за именовање директора,

8) министру доставља документацију и списак кандидата који испуњавају услове конкурса за именовање директора, у року од осам дана од дана разматрања пријава,

9) редовно разматра и прати успјех ученика и предузима мјере за унапређивање рада школе,

10) усваја Статут и друга акта Школе,

11) рјешава приговоре на одлуке директора,

12) покреће иницијативу за смјену директора,

13) извршава рјешења, одлуке и захтјеве Министарства,

14) прати и контролише све друге активности прописане законом, овим статутом и оснивачким актом Школе,

15) покреће поступак код надлежних здравствених установа за комисијску оцјену радне и здравствене способности директора, вршиоца дужности директора, помоћника директора и лица овлашћеног за замјену директора школе,

16) одлучује о приговорима радника на рјешења директора и одлуке комисија Школе ,

17)доноси одлуку о издавању школског простора,

18) разматра и друга питања утврђена Законом и овим Статутом.

(3) Школски одбор не може поништити одлуку Наставничког вијећа о закљученој оцјени нити рјешења о васпитно-дисциплинској мјери, већ може само затражити од Наставничког вијећа поновно разматрање одлука и рјешења. Одлука Наставничког вијећа, након поновног разматрања на захтјев Школског одбора, коначна је.

(4) Одлуке школског одбора су коначне и против њих није дозољена жалба , али се мож покренути поступак пред надлежним судом.

Члан 9.

(1) Школски одбор доноси одлуке на састанку на којем је присутна већина од укупног броја чланова.

(2) Одлуке Школског одбора су правно ваљане ако се за њих изјасни већина од укупног броја чланова Школског одбора.

(3) Рад Школског одбора је јаван.

(4) Уколико неко од чланова Школског одбора није сагласан са одлуком то се записнички констатује.

(5) Одлуке Школског одбора потписује предсједник Школског одбора.

**VI ВОЂЕЊЕ ЗАПИСНИКА**

Члан 10.

(1) На састанку Школског одбора води се записник, а текст се записује руком, у свесци тврдих корица, са нумерисаним страницама.

(2) Записник води секретар школе, а у случају његовог одсуства, записничар је лице које одреди Школски одбор.

(3) У записник се уносе имена чланова Школског одбора који присуствују састанку, питања о којима се расправља на састанку, ток расправе и одлуке Школског одбора.

(4) Записник потписује предсједник Школског одбора и лице које води записник.

(5) Прије преласка на дневни ред, Школски одбор усваја записник са претходне сједнице.

**VII ПРЕСТАНАК ЧЛАНСТВА**

Члан 11.

(1) Чланство у Школском одбору престаје прије истека мандата у случајевима:

1) ако члан Школског одбора поднесе оставку,

2) смрћу члана школског одбора,

3) спријеченошћу обављањa дужности члана Школског одбора због:

1. болести,

2. дужег оправданог одсуства,

3. у другим оправданим случајевима;

4) ако је ријеч о раднику којем је престао радни однос у школи,

5) ако је ријеч о родитељу чије је дијете престало да похађа школу,

6) ако Министарство на приједлог савјета родитеља, радника школе, јединице локалне самоуправе, иницијативе других органа школе, инспекцијских органа или властитом иницијативом донесе одлуку о разрјешењу члана Школског одбора,

7) ако је правоснажном судском одлуком члан Школског одбора осуђен на безусловну казну затвора у трајању од шест мјесеци и више или казну за кривично дјело које га чини недостојним за обављање те дужности.

(2) У случају да члану Школског одбора престане чланство у школском одбору прије истека мандата, школа покреће поступак за избор новог члана.

(3) Оснивач школе, радници школе, Савјет родитеља и јединица локалне самоуправе могу покренути иницијативу и опозвати своје представнике у Школском одбору, ако не извршавају своје обавезе.

(4) Иницијативу за разрешење Школског одбора могу поднијети и други органи школе, просвјетни инспектори и стручни савјетници, ако се утврди да школски одбор не испуњава своје обавезе.

(5) директор школе, на приједлог запослених радника школе, заказује састанак на којем се расправља о разрешењу члана школског одбора из реда запослених радника у школи.

(6) предсједник савјета родитеља заказује састанак на којем се расправља о разрешењу члана школског одбора у име савјета родитеља,

(5) У случају да Школски одбор не поступа у складу са законом, оснивач ће покренути поступак за разрјешење школског одбора.

Члан 12.

Рад чланова Школског одбора је добровољан и не плаћа се.

**VIII ЗАВРШНЕ ОДРЕДБE**

Члан 13.

Друга питања која нису уређена Законом о основном васпитању и образовању или овим пословником, а која се односе на избор и рад школског одбора уређују се Правилником о раду и поступку избора и разрјешења чланова школског одбора (''Службени гласник Републике Српске'', број: 72/23).

Члан 14.

Овај Пословник ступа на снагу даном доношења.

Члан 15.

Ступањем на снагу овог Пословника престаје да важи Пословник о раду Школског одбора ЈУ Основне школе „Вук Караџић“ Бијељина, бр. 2136-4/23. од 28.08.2025. године.

Број: 2143-5/25.

Датум: 30.09.2025. године

Предсједник Школског одбора

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_